Jyotsna Milan

Jyotsna Milan (Bombay, 1941eko uztailaren 19a – Bhopal, 2014ko maiatzaren 4a) indiar eleberrigile, ipuingile, poeta eta argitaratzailea izan zen. Gujarateraz eta hindiz idatzi zituen eta bi eleberri, bi poesia bilduma eta hainbat ipuin bilduma kaleratu zituen guztira.

 Bizitza 
Milan 1941eko uztailaren 19an jaio zen Mumbain (orduan Bombay), gujarati jatorriko familian. Jyotindra Jain artearen historialariaren arreba zen. Oso gaztetan hasi zen poesia idazten, aitak bultzatuta. Gujaratezko literaturako masterra egin zuen Bombayko Unibertsitatean eta ingelesezko literaturako masterra  Awadhesh Pratap Singh Unibertsitatean.

Gutxienez hamasei urtez Emakumezko Langile Autonomoen Elkartearen Anasuya aldizkaria zuzendu zuen. Gujarateraz idatzitako hainbat poema hindiera itzuli zituen, besteak beste, Priyakant Maniyar, Suresh Joshi eta Niranjan Bhagatenak, eta Ela Bhatten lanak ere itzuli zituen. 1985ean, Madhya Pradesheko gobernuak Muktibodh dirulaguntza eman zion.

Milan 1980ko hamarkadan Indiako emakume poeten belaunaldi berri baten parte izan zen. Bere Woman 2 poema 1994ko The Oxford Anthology of Modern Indian Poetry liburuan sartu zen, hinditik ingelesera itzulita, eta 1993ko In Their Own Voice: The Penguin Anthology of Contemporary Indian Women Poets liburuan ere bai, Wind-tree poemarekin batera. 1982an bere ipuin bilduma bat ingelesez argitaratu zen Khandahar and Other Stories izenburupean.

Milanek ez zuen bere burua poeta feministatzat hartzen, baina Lucy Rosenstein ikertzailearen esanetan, «emakumearen esperientzia, zalantzarik gabe, bere sormenaren prisma» zen. 1989ko Ghar Nahin poesia bildumaren izenburuak «Ez da etxea» esan nahi du, eta Rosensteinek zioen bilduma horretako poema askok emakumeeak etxean geratzea edo espetxeratzearen gaiarekin lotuta daudela.

Ramesh Chandra Shah idazlearekin ezkonduta zegoen, eta haien alaba Rajula Shah zinemagilea da.

Milan 2014ko maiatzaren 4an hil zen Bhopalen.

 Lan hautatuak 

 Apne Saath (eleberria, 1976)
 Cheekh Ke Aar Paar (ipuin bilduma, 1979)
 Kandahar Tatha Anya Kahaniyan (ipuin bilduma, 1982)
 Khandahar and Other Stories (ingelesezko itzulpena, 1982)
 Ghar Nahin (poesia bilduma, 1989)
 A Astu Ka (eleberria, 1990)
 Andhere Mein Intajar (poesia bilduma, 1996)
 Jyotsna Milan ki Lokpriya Kahaniyan (ipuin bilduma, 2019)

 Erreferentziak 

 Kanpo estekak 

Kategoria:Mumbaitarrak
Kategoria:Indiako XX. mendeko idazleak
Kategoria:XX. mendeko emakume idazleak
Kategoria:XXI. mendeko Indiako idazleak
Kategoria:XXI. mendeko emakume idazleak
Kategoria:Indiako eleberrigileak
Kategoria:Emakume eleberrigileak
Kategoria:Emakume ipuingileak
Kategoria:Indiako poetak
Kategoria:Emakume poetak
Kategoria:Gujaraterazko idazleak
Kategoria:Hindizko idazleak
Kategoria:Emakume argitaratzaileak